**Projekt *Čovječe pazi da ne ideš malen ispod zvijezda***

Projekt se provodio u školskoj godini 2017./2018. Cilj projekta bio je popularizirati pjesnika Antuna Branka Šimića u javnosti povodom 120-te godišnjice rođenja, zainteresirati učenike za njegov život i rad i približiti ga svim uzrastima. Željelo se potaknuti učenike na istraživački rad, suradnju, komunikaciju i snalaženje u pronalaženju informacija iz različitih izvora, te vrednovanje istih. Ujedno se željelo senzibilizirati lokalne vlasti i institucije za postavljanje biste u školi. Kao tematsko područje izabran je Građanski odgoj i obrazovanje, područje koje se odnosi na kulturnu i književnu baštinu, kulturne vrijednosti i stvaralaštvo. Na početku školske godine učenici od 1. do 8. razreda sudjelovali su u anketi od 5 pitanja o Antunu Branku Šimiću (450 učenika, tj. 25 razrednih odjeljenja). Na projektu je radilo nekoliko projektnih skupina od 2. do 8. razreda, ukupno 90 učenika, učitelji razredne i predmetne nastave i stručne suradnice. Projekt su u javnosti predstavljali učenici 7. razreda, a provodio se kroz cijelu školsku godinu. U obradi ankete o A. B. Šimiću učenicima je pomogla profesorica matematike. Na satu hrvatskoga jezika učenici su pisali pjesme inspirirane Šimićevim pjesmama i učili o slobodnom stihu koji je Šimić prvi upotrijebio u hrvatskoj književnosti. Na satu biologije učili su o uzročnicima bolesti (jer je bolovao od tuberkuloze), te uočili važnost zaštite zdravlja, na nastavi geografije upoznali su reljef i klimu Hercegovine i učili o zvijezdama kao o nebeskim tijelima. S učiteljicom povijesti učili su o običajima iz Hercegovine i upoznali povijest Drinovaca.

Zahvaljujući srodnicima A.B.Šimića koji pohađaju našu školu, učenici su proučili rodoslovlje i nepoznate detalje iz njegova života, te fotografije iz muzeja u Drinovcima. Unutar projekta obilježena je *Europska godina kulturne baštine*: članovi zadruge izrađivali su sunčanu čipku koja je naziv dobila jer ima oblik sunca (poveznica na Šimića jer Sunce je zvijezda), pripovjedačica Jasna Held pripovijedala je učenicima bajke iz Hercegovine, s učiteljicom povijesti posjetili su Etnografski muzej. Korištenje motiva sunčane čipke u školskim projektima predstavljeno je u emisiji *Dobar dan Hrvatska*. Tema emisije bila je *Godina europske kulturne baštine*. Ministarstvo kulture dodijelilo nam je oznaku koju smo stavili na naše proizvode sa sunčanom čipkom i na portfelj za predstavljanje projekta. U knjižnici su učenici istraživali enciklopedije i leksikone o A.B.Šimiću, izrađivali straničnike i igru memory s pitanjima o pjesnikovu životu i radu, te obilježili *Noć knjige* koje je bila posvećena A.B.Šimiću. Učenici drugih razreda izradili su životopis u obliku stripa i opisali doživljaj pjesme „Opomena“. Učenica 2.a razreda, srodnica A.B.Šimića, uz pomoć članova obitelji izradila je prezentaciju s nepoznatim detaljima iz pjesnikova života. Na satovima likovne kulture učenici su izradili pjesnikove portrete tehnikom crtanja ugljenom i puzzle od šperploče s njegovim pjesmama, te kolažiranu sliku crkve sv. Mihaela u Drinovcima s pjesmama. Jedna je učenica izradila kviz o Antunu Branku Šimiću u obliku prezentacije u PowerPointu.

Kroz projekt su učenici zajedno sa svojim učiteljima razvijali timski rad u rješavanju problema, upoznavali rad institucija, razvijali kreativnost i poduzetništvo. Zaključili su da im je Antun Branko Šimić bliži i zanimljiviji nego prije projekta. Projekt je predstavljen na stručnim vijećima učitelja, u Društvu hrvatskih književnika i na smotrama projekata za Građanski odgoj i obrazovanje.